b'\n_START_ARTICLE_\nKyl\xc3\xa4keinu\n_START_PARAGRAPH_\nKyl\xc3\xa4keinu, -kiikku, -liekku, -lietsu tai aisakeinu on suuri keinu, jollaisia perinteisesti on ollut monissa kyliss\xc3\xa4, ja joilla kyl\xc3\xa4l\xc3\xa4iset ovat keinuneet. Isoja keinuja on ollut kyliss\xc3\xa4 muun muassa Suomessa, Karjalassa ja Virossa. _NEWLINE_Keinun lava on puisilla aisoilla kiinni keinun kehikkoon laakeroidussa vaakasuorassa tukissa. Kyl\xc3\xa4keinu eroaa nykyisest\xc3\xa4 puutarhakeinusta suuremmalla koollaan sek\xc3\xa4 sill\xc3\xa4, ett\xc3\xa4 ymp\xc3\xa4ri keinuminen on mahdollista. Koska keinumisessa liike-energia saattaa muodostua erityisen suureksi, pidet\xc3\xa4\xc3\xa4n Suomessa nyky\xc3\xa4\xc3\xa4n keinumista vaarallisena ja joissakin paikoissa keinuja on asetettu k\xc3\xa4ytt\xc3\xb6kieltoon._NEWLINE_Vaikka monissa paikoissa kyl\xc3\xa4keinuja ei en\xc3\xa4\xc3\xa4 ole, s\xc3\xa4ilyy niiden perint\xc3\xb6 paikannimiss\xc3\xa4 kuten keinu- ja Keinum\xc3\xa4ki tai -aho-nimisiss\xc3\xa4 paikoissa. Perinteisesti keinulle kokoontuminen oli kyl\xc3\xa4n nuorison tapa viett\xc3\xa4\xc3\xa4 vapaa-aikaa ja solmia suhteita toisiinsa. Keinuperinne ei ole kokonaan h\xc3\xa4vinnyt. Ainakin Karstulassa on aisakeinu, joka on keskeisess\xc3\xa4 osassa vuosittain j\xc3\xa4rjestett\xc3\xa4v\xc3\xa4ss\xc3\xa4 Keinujaiset-tapahtumassa.\n_START_SECTION_\nAisakeinun py\xc3\xb6r\xc3\xa4hdys -kilpailu\n_START_PARAGRAPH_\nAisakeinun py\xc3\xb6r\xc3\xa4hdys on Baltian maissa kauan sitten alkunsa saanut kilpailu, jossa tavoitteena on tehd\xc3\xa4 aisakeinulla t\xc3\xa4ysi 360 asteen py\xc3\xb6r\xc3\xa4hdys. Kilpailu vaikeutuu, kun yritet\xc3\xa4\xc3\xa4n saada mahdollisimman pitk\xc3\xa4vartinen keinu py\xc3\xb6r\xc3\xa4ht\xc3\xa4m\xc3\xa4\xc3\xa4n ymp\xc3\xa4ri. Lajin miesten maailmanenn\xc3\xa4tyst\xc3\xa4 pit\xc3\xa4\xc3\xa4 hallussaan Andrus Aasam\xc3\xa4e (Viro) 702 cm:n varsilla tehtyn\xc3\xa4. Naisten maailmanenn\xc3\xa4tys on hallussa K\xc3\xa4tlin Kinkill\xc3\xa4 (Viro) 593 cm.\n_START_SECTION_\nKyl\xc3\xa4keinujen vaarat\n_START_PARAGRAPH_\nKyl\xc3\xa4keinut voivat olla my\xc3\xb6s vaarallisia, jos keinuilla otetaan liian kovat vauhdit ja ne py\xc3\xb6riv\xc3\xa4t ymp\xc3\xa4ri, keinuissa ei ole mit\xc3\xa4\xc3\xa4n, mik\xc3\xa4 takaisi keinujien pysyv\xc3\xa4n kyydiss\xc3\xa4. Keinujan k\xc3\xa4si voi my\xc3\xb6s j\xc3\xa4\xc3\xa4d\xc3\xa4 keinun puiden v\xc3\xa4liin, mik\xc3\xa4 voi katkaista k\xc3\xa4den.'